Η οδηγία αποσκοπεί στη βελτίωση της διασυνοριακής διαθεσιμότητας τηλεοπτικών και ραδιοφωνικών προγραμμάτων στην ενιαία αγορά της Ευρωπαϊκής Ένωσης (ΕΕ), διευκολύνοντας την εκκαθάριση των δικαιωμάτων πνευματικής ιδιοκτησίας και των συγγενικών δικαιωμάτων* για ορισμένες επιγραμμικές υπηρεσίες ραδιοτηλεοπτικών οργανισμών και για την αναμετάδοση* τηλεοπτικών και ραδιοφωνικών προγραμμάτων με άλλα μέσα πέραν των καλωδιακών. Η οδηγία περιλαμβάνει επίσης κανόνες για τα προγράμματα που μεταδίδονται μέσω απευθείας διαβίβασης*. Αρχή της "χώρας προέλευσης"* για ορισμένες επιγραμμικές υπηρεσίες που παρέχονται από ραδιοτηλεοπτικούς οργανισμούς Εκτός από τα παραδοσιακά μέσα μετάδοσης, οι ραδιοτηλεοπτικοί οργανισμοί προσφέρουν όλο και συχνότερα ταυτόχρονες μεταδόσεις μέσω του διαδικτύου (υπηρεσίες ταυτόχρονης μετάδοσης) και τη δυνατότητα προβολής ή ακρόασης ενός προγράμματος επιγραμμικά μετά από καθορισμένο χρονικό διάστημα (υπηρεσίες ετεροχρονισμένης τηλεοπτικής προβολής). Η οδηγία ορίζει ότι, για να συμπεριληφθούν ορισμένα προγράμματα στις επιγραμμικές υπηρεσίες που είναι διαθέσιμες σε διασυνοριακό επίπεδο, οι ραδιοτηλεοπτικοί οργανισμοί οφείλουν απλώς να λάβουν άδεια από τους κατόχους των δικαιωμάτων των έργων και άλλων αντικειμένων που περιέχονται σε αυτά τα προγράμματα για τη χώρα της ΕΕ στην οποία έχουν την κύρια εγκατάστασή τους. Η αρχή της "χώρας προέλευσης" (η οποία χρησιμοποιείται ήδη για τις δορυφορικές μεταδόσεις στην οδηγία 93/83/ΕΟΚ) εφαρμόζεται σε όλα τα ραδιοφωνικά προγράμματα και σε ορισμένα είδη τηλεοπτικών προγραμμάτων: προγράμματα ειδησεογραφίας και επικαιρότητας (εκτός από αθλητικά γεγονότα και αντικείμενα προστασίας που περιλαμβάνονται σε αυτά) και προγράμματα που παράγονται και χρηματοδοτούνται πλήρως από τον ίδιο τον ραδιοτηλεοπτικό οργανισμό. Οι υπάρχουσες συμβάσεις δεν θίγονται για 4 χρόνια από την έναρξη ισχύος της οδηγίας (έως τις 7η Ιουνίου 2023). Υποχρεωτική συλλογική διαχείριση των δικαιωμάτων αναμετάδοσης ραδιοφωνικών και τηλεοπτικών προγραμμάτων με άλλα μέσα πέραν των καλωδιακών Η οδηγία διευκολύνει επίσης την απόκτηση άδειας από τους κατόχους των δικαιωμάτων πνευματικής ιδιοκτησίας και των συγγενικών δικαιωμάτων για την αναμετάδοση τηλεοπτικών ή ραδιοφωνικών προγραμμάτων από άλλες χώρες της ΕΕ. Οι δικαιούχοι μπορούν να ασκούν το δικαίωμα έγκρισης ή άρνησης της παροχής άδειας γι’ αυτές τις αναμεταδόσεις μόνο μέσω ενός οργανισμού συλλογικής διαχείρισης*, με εξαίρεση τα δικαιώματα που κατέχουν ήδη οι οικείοι ραδιοτηλεοπτικοί οργανισμοί. Αυτό ισχύει για την ταυτόχρονη, χωρίς αλλοιώσεις και περικοπές αναμετάδοση με οποιαδήποτε μέσα πέραν των καλωδιακών, συμπεριλαμβανομένου του ανοικτού διαδικτύου (αλλά μόνο όταν η αναμετάδοση μέσω του ανοικτού διαδικτύου γίνεται σε ασφαλές περιβάλλον και σε ομάδα εξουσιοδοτημένων χρηστών). Οι καλωδιακές αναμεταδόσεις καλύπτονται από την οδηγία 93/83/ΕΟΚ. Οι χώρες της ΕΕ πρέπει να διασφαλίζουν την παροχή διαμεσολάβησης που θα συνδράμει τα μέρη στην παραχώρηση αδειών για υπηρεσίες αναμετάδοσης. Επιπλέον, επιτρέπεται ρητά στις χώρες της ΕΕ να εφαρμόζουν τους κανόνες που περιγράφονται ανωτέρω όταν γίνονται μεταδόσεις και αναμεταδόσεις εντός της επικράτειάς τους. Απευθείας διαβίβαση Η οδηγία θεσπίζει τους κανόνες που ρυθμίζουν τη χρήση των προστατευόμενων έργων ή άλλων αντικειμένων προστασίας μέσω "απευθείας διαβίβασης", δηλαδή της τεχνικής με την οποία ένας ραδιοτηλεοπτικός οργανισμός μεταδίδει το σήμα του στους διανομείς μέσω ιδιωτικής γραμμής, με τρόπο ώστε να μην είναι δυνατή η λήψη αυτών των σημάτων από το ευρύ κοινό κατά τη διάρκεια αυτής της μετάδοσης, και στη συνέχεια ο διανομέας προσφέρει τα σχετικά προγράμματα στο κοινό. Όταν χρησιμοποιείται απευθείας διαβίβαση και δεν υπάρχει παράλληλη μετάδοση των ίδιων προγραμμάτων από τον ίδιο τον ραδιοτηλεοπτικό φορέα, ο ραδιοτηλεοπτικός οργανισμός και ο διανομέας σήματος θεωρείται ότι συμμετέχουν σε μια ενιαία πράξη παρουσίασης στο κοινό. Αυτό σημαίνει ότι και τα δύο μέρη πρέπει να λάβουν άδεια για την αντίστοιχη συμμετοχή τους σε αυτήν τη δραστηριότητα. Οι υπάρχουσες συμβάσεις δεν θίγονται για 6 χρόνια από την έναρξη ισχύος της οδηγίας (έως τις 7η Ιουνίου 2025).